ຕາມຂ່າວ CRI: ວັນທີ 21 ທັນວານີ້ ພິທີເຊັນສັນຍາຮ່ວມມືດ້ານສື່ມວນຊົນລະຫວ່າງຈີນ-ລາວໄດ້ຈັດຂຶ້ນຢູ່ນະຄອນຫຼວງວຽງຈັນ ສປປ ລາວ ໂດຍການເປັນສັກຂີພິຍານຂອງທ່ານຫຼີວຊີປາວ ກຳມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະໂຄສະນາອົບຮົມຂອງສູນກາງພັກກອມມູນິດຈີນ ແລະທ່ານກິແກ້ວ ໄຂຄຳພິທູນ ເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກປະຊາຊົນປະຕິວັດລາວ.
ໃນພິທີດັ່ງກ່າວ, ທ່ານມາໂປຮຸ່ຍ ຮອງອຳນວຍການວິທະຍຸສາກົນແຫ່ງປະເທດຈີນ (CRI)ແລະທ່ານດວງຈິດ ສະຫວັດບຸນມີ ບັນນາທິການໃຫຍ່ໜັງສືພິມປະຊາຊົນ ຂອງ ສປປ ລາວໄດ້ເຊັນສັນຍາຮ່ວມມື. ອີງຕາມສັນຍາ, ສອງຝ່າຍຈະລົງເລິກການຮ່ວມມືໃນດ້ານການນຳໃຊ້ຂ່າວຄາວຮ່ວມກັນ, ແລກປ່ຽນບຸກຄະລາກອນ ແລະການຮ່ວມກັນວາງແຜນຈັດລາຍການຕ່າງໆເປັນຕົ້ນ ເຊິ່ງເປັນການ ຮ່ວມມືກັນລະຫວ່າງວິທະຍຸສາກົນແຫ່ງປະເທດຈີນກັບສື່ມວນຊົນສຳຄັນຂອງລາວອີກຄັ້ງໜຶ່ງ ພາຍຫລັງໄດ້ມີການຮ່ວມມືກັບສະຖານີວິທະຍຸແຫ່ງຊາດລາວ ແລະຂ່າວສານປະເທດລາວໃນຜ່ານມາ.
ນອກນີ້, ສື່ມວນຊົນສອງປະເທດຈີນ-ລາວຍັງໄດ້ເຊັນສັນຍາຮ່ວມມືດ້ານລາຍການໂທລະພາບ ແລະພິມຈຳໜ່າຍ.